ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета од 16.11.2017. године изабрани смо у комисију за припрему извештаја о кандидатима за избор у звање ванредног професора за ужу научну област Општа психологија.

На конкурс објављен у Огласним новинама Националне службе за запошљавање „Послови“ од 15.11.2017. године пријавила се једна кандидаткиња доц.др Тинде Ковач Церовић, садашњи доцент за исту ужу научну област.

Пошто смо проучили конкурсни материјал, подносимо Већу следећи

**И З В Е Ш Т А Ј**

Доц. др Тинде Ковач Церовић рођена је 1954. године у Суботици. Дипломирала је на Одељењу за психологију Филозофског факултета 1979. године; на истом Одељењу је и магистрирала 1989. Године са темом *Савремене парадигме у испитивању интелектуалних способности децe*, а докторирала је 1996. године oдбранивши докторску дисертацију са темом *Социјална интеракција и метакогнитивни развој*.

1979. године запослила се на Одељењу за психологију Филозофског факултета у Београду као асистент приправник, a потом асистент на предмету *Педагошка психологија*. На Филозофском факултет у Београду је 1997. године изабрана за доцента на Одељењу за психологију и у том својству је држала предмете из области психологије oбразовања на основном и мастер нивоу, и то: *Педагошка психологија 1*, *Увод у психологију образовања*, *Психологија учења и наставе*, *Психолошке основе образовних политика*, а на докторском нивоу *Учење и настава код деце под ризиком* и *Перспективе у психологији образовања*. Поред ових, Тинде Ковач Церовић држи и предмете *Основи образовних политика* и *Психологија образовања* на *Мастер програму образовних политика*, при Универзитету у Београду.

Доц. др Тинде Ковач Церовић је од избора у звање доцента учествовала у 17 домаћих и страних научно-истраживачких и стручних пројеката из области психологије образовања, првенстено са посебним фокусом на питањима од значаја за образовање деце из маргинализованих група. Руководила је пројектима *”Развој оквира за праћење инклузивног образовања у Србији”* и *”Резултати првог свеобухватног мониторинга инклузивног образовања у Србији”* које је реализовао Институт за психологију у сарадњи са УНИЦЕФ-ом и Министарством просвете науке и технолошког развоја (МПНТР). Ова два, међусобно повезана, пројекта представљају прво, свеобухватно, емпиријско истраживање стања инклузивног образовања, којим се проверавају ефекти нове образовне политике у Србији. Доц. др Тинде Ковач Церовић је руководила и пројектом*”Policy Impact Analysis: Providing additional support to students from vulnerable groups in pre-university education in Serbia”* (Анализа утицаја политика: пружање додатне подршке ученицима из рањивих група у предуниверзитетском образовању у Србији) који је награђен као један од 12 најбољих УНИЦЕФ пројеката широм света за 2014. годину. Такође, била је руководилац пројеката*”Анализа квалитета образовања у школама и одељењима за образовање деце са сметњама у развоју”* и *”Евалуација ефеката семинара за стручно усавршавање наставника: предлог методологије”*, као и пројекта *“Roma Pedagogical Assistants narrate reform”* (Ромски педагошки асистенти причају о реформи) чији резултати су објављени у виду монографије. Тренутно руководи међународним пројектом *”Integrity in Inclusive Education”* (Интегритет инклузивног образовања) који подразумева прикупљање и анализу података о корупцији у образовању у склопу инклузивног образовања из 4 земље – Казахстана, Јерменије, Украјине и Србије. Доц. др Тинде Ковач Церовић је као сарадник учествовала и на шест међународних пројеката, међу којима су два ТЕМПУС пројекта помоћу којих су развијени нови студијски програми у Србији у области образовања – “*Мастер програм образовних политика”* и “*Мастер програм у лидерству у образовању”*, затим ОЕЦД-ова анализа интегритета система образовања у Украјини, “*Parent participation in the life of schools”* (Учешће родитеља у животу школа, Центар за студије образовних политика, Универзитет у Љубљани) и два пројекта Европске комисије за подршку развоја образовања. Поред тога, она је била сарадник и на четири већа домаћа пројекта:*”Истраживање мотивације за учење у школи”* (Институт за психологију и Завод за вредновање квалитета образовања и васпитања),*”Интеграција деце миграната у школе у Србији”* (Центар за образовне политикеи УНИЦЕФ),*”Психолошки проблеми у контексту друштвених промена”* и *”Положај младе генерације у Србији* (Институтa за психологију).

Доц. др Тинде Ковач Церовићje члан редакције часописа Психолошка истраживања и била је уредник специјалног броја овог часописа *Exploring school dropout: Factors, processes and prevention measures* (Психолошка истраживања, 2017, 20(1)). Рецензент је радова за домаће и стране часописе и међународне скупове. Члан је професионалних организација: *Друштва психолога Србије*, *Удружења истраживача у образовању у Србији* и*Comparative and International Education Society.* Такође, доц. др Тинде Ковач Церовић је руководилац и председник Програмског савета *Мастер програма образовних политика* који реализује Универзитет у Београду (студије при Универзитету) и Универзитет у Крагујевцу (Педагошки Факултет Јагодина).

Коначно, треба истаћи да је доц. др Тинде Ковач Церовић након избора у звање доцента имала и неколико значајнијих и продуктивних одсустава. Током лета и јесени 1998. године била је на студијском боравку у Немачкој као ДААД гостујући професор на *Универзитету Билефелд* и на *Универзитету Кемниц-Цвикау*, а у периоду 1999-2000. године била је сарадник за високо образовање *Института за образовну политику* у Будимпешти и бавила се анализом и унапређењем иницијалног образовања за професију наставника. Поред тога, током 2005-2006. године у својству вишег саветника учествовала је у успостављању и почетку рада *Фонда за образовање рома* у Будимпешти.

У периоду 2001-2004. године била је aнгажована као помоћник министра за Сектор за развој образовања и међународну сарадњу у образовању у Министарству просвете и спорта, a 2008-2012. године као државни секретар у Минстарству просвете, науке и технолошког развоја. Током оба мандатаинтензивно се бавила унапређењем и модернизацијом предуниверзитетског образовања у Србији. Допринела је успостављању система континуираног развоја наставника и наставничких компетенција, система осигурања квалтета, развојног планирања, самоевалуације школа, увођењу екстерних завршних испита, националних и интернационалних тестирања ученичких постигнућа, укључивању Србијеу у међународне студије ПИСА, ТИМСС и ТАЛИС, као и увођењу обавезног предшколског образовања. Допринела је успостављању механизама и регулатива за превенцију насиља и спречавање дискриминације у школама, инклузивног образовања и механизама интеграције рома у систем образовања. Такође, координисала је радом великог броја стручних тимова министарства просвете, израдом нацрта *Закона о основама система образовања и васпитања* и великог број подзаконских аката, учествовала је у руковођењу свих ИПА пројеката у предуниверзитетском образовању, као и пројекта Светске банке, и коодинисала је активности маминистарства просвете у односу на процес придруживања Србије Европској Унији.

У оквиру своје богате професионалне каријере доц. др Tинде Ковач Церовић има и запажену продукцију научних и стручних радова из уже научне области Општа психологија, а посебно психологије образовања. Од избора у звање доцента до сада је објавила 3 научне и 4 стручне монографије, 7 радова као поглавља у научним монографијама, 2 рада у зборницима и 4 рада у часописима. Била је уредник једне научне и једне стручне публикације, као и серијала од 8 међународних стручних публикација. Приказала је укупно 22 рада на научним скуповима, од којих 18 на међународним скуповима. Поред наведених радова, она је учествовала и у изради 7 обухватних пројектних извештаја, као резултата међународних или домаћих пројеката на којима је била ангажована.

У овом реферату ћемо се ограничити на приказ кључних научних радова које је доц. др Тинде Ковач Церовић објавила од свог избора у звање доцента и који документују висок квалитет њених радова.

Монографијана енглеском језику *Minority Teachers – Roma in Serbia – Narrate Education Reform* (Мањински наставници – роми у Србији – причају о реформи), у коауторству са проф. др Колет Дајут, објављена је 2017. године. Монографија се бави интеграцијом рома у систем образовања кроз специфичну визуру 174 ромских педагошких асистената запослених у школама у Србији. Програм ромских педагошких асистената је један од важних програма који доприносе социјалној интеграцији ромске заједнице кроз подршку образовању ромске деце, којиу Србији има скоро двадесетогодишњу традицију и прошао је пут од изолованог пројекта до системског решења. Партиципативно истраживање на којем се књига темељи имало је за циљ да расветли јединствену вишеструку медијаторску улогу педагошких асистената (која се огледа у посредовању између мањинске и већинске културе, између школе и породице, између деце и наставника, између деце и родитеља, наставника и родитеља, различитих служби подршке и школе, итд), али и да сагледа сву комплексност процеса социјалне интеграције ове мањинске групе из угла оних којих се исход интеграције највише тиче – саме ромске заједнице и њихових протагониста са најбољим увидом у питања образовања, тј. ромских педагошких асистената. У истраживању је коришћена иновативна методологија - ”динамичка радионица стварања прича”, заснована на социјано коструктивистичкој теорији о дијалошкој природи и функцији наратива. У серији радионица педагошки асистенти су индивидуално или групно стварали и анализирали приче (о свом животном путу, о образовању једног ромског детета), писма (будућем педагошком асистенту), поруке (свим наставницима) и довршавали догађаје из медија. На тај начин генерисано је око 600 наративних продуката, односно око 6000 јединица исказа које су детаљно анализиране по организационим принципима идентификованим у јединицама наративних исказа и подвгнуте даљим статистичким анализама. Резултати ове комплексне методологије истраживања дају изузетно богату слику о предмету истраживања која се не добија употребом једноставнијих методологија – они указују на веома разноврсну структуру препрека којима се маргинализована деца, а и педагошки асистенти суочавају приликом покушаја интеграције, али и на изузетно широк дијапазон колаборативних активности које асистенти предузимају у циљу превазилажења препрека; на сложену структуру њихове мотивације за рад у школама као облика самоафирмације, помоћи деци, и разграђивања стереотипа према ромима; као и на низ индикатора сложених професионалних компетенција педагошких асистената које су изградили учествујући у процесу социјалне инклузије кроз свој аутентичан ангажман. Поред тога, анализа указује и на битне разлике у подацима потеклим из различитих наративних жанрова, односно на различите аспекте сложене ситуације ромске зеједнице који се на различит начин исказују кроз различите жанрове, чиме се потврђује потреба да се испитивању не приступи само кроз један жанр, нарочито у ситуацијама дискриминације, маргинализације, и уопште истраживања која се баве осетљивим групама. Посебан квалитет ове монографије је и то што обилује многобројним примерима аутентичних исказа ромских педагошких асистената и омогућује да се глас маргинализиване групе, о за њих животно важним питањима, не изгуби током анализа, те отуд читање монографије представља и снажан људски доживљај. Поред несумњивог научног доприноса који је резултат сложене методологије, јединствене и аутентичне грађе до које се ретко долази, и нових сазнања која су приказана у монографији, ова књига може постати и плодан ослонац за низ будућих истраживања у много ширем контексту социјалне искључености и процеса интеграције – пре свега имајући у виду нове миграције у Европи и недостатак радова који би омогућили боље разумевање перспективе нових маргинализованих група.

Монографија *Како до квалитетне допунске наставе – ослонци за унапређење и примери добре праксе* је такође објављена 2017. године и предстаља коауторско дело са два млађа сарадника, Тијаном Јокић и Иваном Ценерић. Монографија се бави питањем осипања из школе и могућностима и дометима превенције осипања уз иновирање и реконцептуализацију допунске наставе, и представља један од продуката ширег акционог истраживања ”*Осипање ученика из образовног система Републике Србије*”. Аутори допунској настави (често занемареном аспекту образовно-васпитног рада школа) приступају из три различита угла градећи тако широк ослонац за њену суштинску модернизацију у циљу ефикасне превенције осипања. Прво, ова монографија систематизује широку лепезу фактора који побољшавају квалитет и ефикасност допунске наставе, или делујући посредно преко других школских и ваншколских варијабли доприносе њеном бољем позиционирању, као интегралног дела наставног процеса. Друго, моногарафија пружа увид о статусу допунске наставе у нашим школама са посебно детаљним подацима из десет школа које су учествовале у акционом истраживању. Трећи ослонац представља концептуални модел иновиране допунске наставе, који узима у обзир позиције и перспективе свих актера школског система и нуди колаборативни приступ у планирању и спровођењу допунске наставе. Додатна врендност ове монографије је велики број утканих примера и смерница, које је чине веома занимљивим штивом не само за истраживаче већ и за практичаре из школа.

Монографија *Parent Participation in the Life of the School in South East Europe,* у коауторству са проф, др Властом Визек Видовић и Стивом Пауелом, објављена је 2010. године прво на енглеском језику, а потом и у преводу. Она представља резултате емпиријског истраживања које је спроведено у земаљамa југоисточне Европе и које се бави занемареним питањем укључености родитеља у школовање њихове деце и сарадње између родитеља и школе. У студији је фокус стављен на перспективу родитеља - њихову перцепцију односа школе према њима (учесталост и квалитет позива на сарадњу која потиче из школе), реакције школе на иницијативу родитеља, однос између родитеља и њихових представника у школским телима; уверења родитеља о важности и могућности сарадње између школа и родитеља, као и њихово задовољство различитим аспектима овог односа. Истраживањем је обухваћено више од 11000 родитеља основношколске деце из 10 земаља (Албанија, Босна и Херцеговина, Бугарска, Хрватска, Косово, Македонија, Молдавија, Румунија, Србија и Црна Гора), из стратифкованог узорка од укупно 311 школа. Узорак родитеља укључио је и подузорак родитеља из маргинализованих група (Рома), као и подузорак представника родитеља у школским телима. Формирању инструмента за испитивање родитеља претходиле су фокус групе са родитељима у свим земљама, упитник је преведен на све језике и задаван је појединачно да би се избегао ефекат осипања узорка и елиминисање недовољно писмених родитеља. Истраживање је показало забрињавајуће резултате, који говоре о томе како школе по скоро свим димензијама могуће сарадње занемарују родитеље и не укључују их, тј. не позивају их и не консултују се са њима чак ни по оним питањима која би захтевала тесну сарадњу родитеља и наставника, при чему је искљученост ромских родитеља нарочито изражена. С друге стране, истраживање је указало на висок степен заинтересованости свих родитеља да учествују у доношењу одлука у вези са школским питањима и значај родитељских представника (уколико су они активни, добро информисани и сарадљиви, други родитељи дате школе процењују своју укљученост позитивније). Поред великог и репрезентативног узорка, веома добро разрађене методологије, компаративног приступа и значајних резултата који орткривају велики јаз између школа и родитеља, главна вредност истраживања приказаног у овој монографији је то што је оно покренуло низ акција за побољшање сарадње између родитеља и школе, како у региону, тако и код нас, и тиме демонстриралои начин како научна истраживања могу имати утицаја на образовне политике.

У чланку *Individual education plan as an agent of inclusiveness of the educational system in Serbia: Different perspectives, achievements and new dilemmas* (Индивидуални образовни план као агенс инклузивности образовног система у Србији: Различите перспективе, постигнућа, и нове дилеме) доц. Др Тинде Ковач Церовић и коаутори баве се актуелном и битном истраживачком темом, како за систем образовања, тако и за маргинализоване групе. Овај рад систематизује податке прикупљене кроз четири истраживачке студије о инклузивном образовању у Србији. Кроз вешту анализу и интеграцију података из ових студија ауторке су успеле да укажу на постигнућа и ограничења у имплементацији индивидуалног образовног плана (ИОП), као кључног средства у школовању ученика којима је потребна додатна образовна подршка. Резултати сугеришу да је увођење ИОП-а произвело низ контрадикција између "старих навика" школа и наставника и нових задатака инклузивне образовне политике. Ослањајући се на теорију активности, ауторке су идентификовале и примере неуспешних решавања ових противречности у школи, као што су мењање разумевања ИОП-а, трансформисање разумевања инклузивног образовања од стране различитих актера и сл. Методолошки и концептуално овај рад представља иновативан начин научног истраживања сложених психолошких процеса утканих у имплементацију инклузивног образовања, али и других нових образовних пракси.

Чланак *Мултиперспективни приступ у праћењу инклузивности образовања* објављен у коауторству, такође је посвећен анализи процеса и ефеката инклузивног образовања у Србији. У раду је осветљена потреба мултиперспективног приступа приликом праћења образовних промена, тј. непоходност да се информације о истом феномену (инклузивности образовања) прикупљају од различитих актера у систему образовањ како би се обезбедио свеобухватни мониторинг инклузивног образовања.У раду се посебно анализирају подаци који указују на значајне дискрепанце између перцепције различитих актера, при чему су нарочито индикативне разлике у перцепцији наставника и родитеља, као иродитеља и деце из већинске популације и из осетљивих група. Анализа ових разлика доприности откривању слабости у имплементацији појединих аспеката инклузивног образовања, али и указује на стратешке правце будућих интервенција. Овај рад, поред несумњивог значаја за побољшање имплементације инклузивног образовања нуди и унапређену методологију за даља истраживања образовних иновација.

У два коауторска чланка објављена 2015. године: *Narrating participation and power relations in a social inclusion program* (Наративи партиципације и односа моћи у програму социјалне инклузије) и *Minority educators discuss a public story that challenges social inclusion* (Мањински наставници расправљају о медијском догађају који представља изазов социјалној инклузији), обављене су додатне анализе дела материјала прикупљеног у сарадњи са ромским педагошким асистентима. Први рад испитује како се користе различити наративни жанрови за процену образовне политике дизајниране за социјалну инклузију. Анализа 156 прича (од 78 педагошких асистената) техником мапирања карактера показује да су се у аутобиографским наративима испитаници користили релативно ограниченим изразима (што указује на њихово прилагођавање професионалој улози у образовној реформи у којој учествују), за разлику од њихових експанзивних и психолошки богатих израза у наративима трећег лица (када описују карактеристике ромског детета). Други рад се фокусира на анализу тока групне расправе педагошких асистената (24 групе) о једном провокатвном, али истинитом догађају - спречавању укључивања ромске деце у вртић, и показује на који начин учесници стижу до консенсуса у тумачењу догађаја и предлога разрешења. Резултати оба рада потврђују да је приповедање флексибилно културно средство за посредовање односа појединаца и друштва, са важним импликацијама за истраживање и образовно-политичку праксу.

Поред горе описаних, новијих радова у којима се доц др Тинде Ковач Церовић, са пуно осетљивости и уз примену комплексне методолије, бави испитивањем психолошких проблема искључености маргинализованих група из образовања и процесима трансформације образовања у циљу веће социјалне интеграције и партиципације, она је објавила и радове из шире обасти психологије образовања.

У коауторском раду *Bridging the Gap between Teachers’ Initial Education and Induction through Student Teachers’ School Practice: Case Study of Serbia* (Премошћавање јаза између иницијалног образовања наставника и увођења у професију помоћу стручно-педагошке праксе: студија случаја у Србији) представљени су резултати истраживања једног веома занемареног а изузетно важног сегмента образовања наставника - организације стручне и педагошке пракса на четири највећа државна универзитета у Србији (44 одељења факултета). Резултати показују да се услови и организација професионалних педагошких пракси разликују од факултета до факултета и да њихови исходи и садржаји нису у складу са новим захтевима наставничке професије. Аутори су идентификовали велике разлике између факултета који образују будуће наставнике разредне наставе и оних који образују будуће наставнике предметне наставе, али разлике и унутар ових групација су велике и указују на општу фрагментацију стручно-педагошке праксе. Сви подаци указују и на недостатак основне сарадње између факултета и школа. Пажљива анализакоју су аутори спровели указује на алармантно стање квалитета иницијалног образовања, нарочито предметних наставника, и представља веома користан ослонац за унапређење образовања наставника у Србији.

У раду *Спрега мотивације и постигнућа ученика: Допринос PISA 2009,* доц. Др Тинде Ковач Церовић, са коаутором др Јеленом Радишић, испитује везу мотивације и постигнућа ученика првог разреда средње школе. Истраживање је засновано на подацима који су прикупљени током ПИСА 2009 циклуса, на репрезентативном узорку од око 5000 ученика и више од 1200 наставника из истих школа. Аутори су утврдили да је мотивисаност ученика за школско учење много нижа од очекиване, док је њихова анксиозност виша од очекиване. Поред тога, наставничке имплицитне теорије о школској мотивацији студената групишу се у три фактора (*Наставник не треба да мотивише ученике, Ученици су немотависани, Ученике треба ауторитетом натерати на учењ*) од којих ни један не погодује разумевању улоге наставника, као конструктивног мотиватора ученика. Даљим анализама утврђено је да анксиозност прави разлику између успешнијих и мање успешних ученика - ако је ученик анксиозан онда чињеница да ли је заинтересован или није нема последице на постигнућа, док уколико ученик није анксиозан онда ће заинтересованост имати позитиван утицај на постигнуће и вредновање образовања. Ови подаци отварају многа битна питања која се односе пре свега на наставничку професију и лидерство у образовању, и упућују на потребу праћења ових појава кроз сличан тип истрачивања у првом наредном периоду.

Преглед целокупне продукције доц. др Тинде Ковач Церовић, као и изабраних радова указује да је кандидаткиња у значајној мери премашила квантитативне критеријуме за избор у звање ванредног професора. Квалитативна анализа њених радова указује на три важне истраживачке теме којима се доц.др Тинде Ковач Церовић бавила у својим радовима. Прва, доминантна тема и линија њених интересовања односи се на укључивање искључених и маргаинализованих група у систем образовања, тј. на психолошка питања социјалне интеграције и инклузивног образовања. Друга линија њених интересовања тиче се истраживања перцепције ученика и родитеља: њихове перцепције сопствене позиције и улоге, као и њихове перцепције школе и наставника. Коначно, најмање заступљена, али ипак важна линија интересовања доц. др Тинде Ковач Церовић односи се на питања квалитета наставника и њихових компетенција да одговоре на изазове и нове захтеве, као и на начине стицања тих компетенција. Све три теме спадају у кључна, отворена питања психологије образовања која воде новим истраживањима, те сведоче о дубоком разумевању дисциплине којом се кандидаткиња бави и зрелости њених професионалних и научних избора.

Доц. др Тинде Ковач Церовић је и кроз свој научно истраживачки рад, као и кроз остале ангажмане у току своје каријере доследно усмерена на трагање за одрживим, системским решењима унапређења образовања, образовних политика, односно свих пракси која се тичу деце, њиховог развоја и добробити. Отуда је и већина њених радова усмерена на стицање увида који ће моћи да се даље употребе за унапређивање јавне политике и системске иновације, и укључује емпиријски и теоријски добро фундиране и вешто формулисане препоруке за доносиоце одлука и практичаре запослене у систему образовања.

Доц. др Тинде Ковач Церовић је у истраживањима које је реализовала, показала високо методолошко умеће у избору, прилагођавању и сврсисходном комбиновању разноврсних истраживачких метода и техника које омогућава да се дође до нових сазнања. Успешно је користила и квантитативне и квалитативне методе, а дијапазон података које умешно користи креће се од података прикупљених кроз велики број земаља и на великим узорцима (више од 10000 испитаника) до финих опсервација унутар малих група (као што су одељења) или података из фокус група.

Коначно, на основу тога да су њене наставне активности у оквиру великог броја курсева које је до сада држала на Одељењу за психологију Филозофског факултета позитивно оцењене од стране студената, види се да је кандидаткиња веома успешна и у својим наставним активностима и у развоју истраживачких компетенција код студената.

На основу свих наведених чињеница о научном, наставном и стручном раду доц. др Тинде Ковач Церовић, а имајући у виду да је својим радом у периоду од избора за доцента задовољила и квантитативне и квалитативне критеријуме, **предлажемо Изборном већу Филозофског факултета у Београду да доц. др Тинде Ковач Церовић изабере у звање ванредног професора за ужу научну област Општа психологија**.

Београд, 20. јануар 2018. године К О М И С И Ј А:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Данијела Петровић

ванредни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драгица Павловић Бабић

ванредни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Дијана Плут

редовни професор

Факултет за медије и комуникацију

Универзитет Сингидунум