УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета Универзитета у Београду од 21.12.2017. године изабрани смо у Комисију за припрему извештаја о кандидатима пријављеним на конкурс за избор у звање AСИСТЕНТА за ужу научну област ПРЕДШКОЛСКА ПЕДАГОГИЈА, са пуним радним временом, на одређено време од 3 године. На конкурс, објављен у Огласним новинама Националне службе за запошљавање "Послови" од 20.12.2017. године, пријавио се један кандидат – Невена Митранић. Након увида у поднету документацију, Комисија подноси Изборном већу Филозофског факултета следећи

ИЗВЕШТАЈ

**Основни биографски подаци**

Невена Митранић је рођена 4.12.1991. године у Аранђеловцу, где је завршила основну школу и гимназију друштвено-језичког усмерења. Основне студије педагогије је завршила у року од 4 године и дипломирала на Одељењу за педагогију и андрагогију Филозофског факултета Универзитета у Београду 2014. године са просеком 9,84 и проглашена студентом генерације 2014. године. Током основних и мастер академских студија била је носилац стипендије Фонда за младе таленте „Доситеја“. Мастер педагогије завршила је у септембру 2015. године на Одељењу за педагогију и андрагогију Филозофског факултета Универзитета у Београду, одбранивши мастер рад на тему „Дечја игра у пракси образовне политике“, код ментора проф. др Драгане Павловић Бренеселовић, са оценом 10. Докторске студије педагогије на Одељењу за педагогију и андрагогију Филозофског факултета Универзитета у Београду уписала је 2015/16. године као буџетски студент. Сада је студент друге године докторских академских студија код ментора проф. др Живке Крњаја. Као студент докторских студија добила је стипендију Министарства просвете, науке и технолошког развоја Србије.

**Радно-професионално ангажовање**

Као стипендиста студент докторских студија Невена Митранић је укључена у научно истраживачки пројекат Института за педагогију и андрагогију на пројекту Института за педагогију и андрагогију који финансира Министарство „Модели процењивања и стратегије унапређивања квалитета образовања у Србији“, ОИ 179060. У 2016. години изабрана је у звање истраживач - приправник при Институту за педагогију и андрагогију Филозофског факултета Универзитета у Београду. Од октобра 2016. године Невена Митранић је ангажована као докторанд у настави на предметима из области предшколске педагогије за 2016/17. годину. Ангажована је као секретар на пројекту „Пилотирање нацрта Основа програма предшколског васпитања и образовања - Године узлета“, који реализује Институт за педагогију и андрагогију Филозофског факултета Универзитета у Београду у партнерству са Министарством просвете, науке и технолошког развоја, Заводом за унапређење образовања и васпитања и *UNICEF*. Учествовала је у припреми Сусрета педагога на Филозофском факултету у Београду, које организује Одељење за педагогију и андрагогију, Институт за педагогију и андрагогију Филозофског факултета Универзитета у Београду и Педагошко друштво Србије, најпре као члан Клуба студената педагогије у 2014. и 2016. години а затим као члан Организационог одбора у 2017. години. Активно учествује у раду Клуба студената педагогије, а у периоду од 2012. до 2016. године волонтирала је при Заводу за васпитање деце и омладине, као и у невладиним и међународним организацијама - Центру за интерактивну педагогију, Пријатељима деце Србије, UNICEF,Save the children, Центру за интеграцију младих и Центру за развој културе дечјих права, учествујући у програмима менторства, организовању конференција, осмишљавању и реализацији радионица за децу.

**Научно-истраживачки рад**

У свом досадашњем истраживачком раду Невена Митранић је објавила 4 рада од којих издвајамо један рад објављен у научном часопису и један рад са излагања на скупу.

Митранић, Н. (2016). Смернице за друштвену подршку дечјој игри. *Настава и васпитање*, год. LXV, бр. 2., стр. 411-425.

Рад бави се могућностима успостављања друштвене подршке дечјој игри кроз образовне политике и рад невладиних организација, а на примеру Уједињеног Краљевства Велике Британије и Северне Ирске, и Републике Ирске. Даље, у раду се анализира актуелно стање друштвене подршке дечјој игри у образовним политикама и раду невладиних организација Републике Србије и указује на промену доминирајуће парадигме у разумевању игре и предлаже модел развоја друштвене подршке игри који би се могао показати смисленим и изводљивим.

Митранић, Н. (2017). Повратак у будућност: Актуелност идеја Вићентија Ракића о васпитању игром и уметношћу. У: Станчић, М. (ур.), Тадић, А. (ур.), Николић-Максић, Т. (ур.). *ВАСпитање данас* (179-184). Београд: Институт за педагогију и андрагогију Филозофског факултета.

Рад се бави актуелношћу идеја Вићентија Ракића, доводећи их у однос са изазовима васпитања у савременом друштвеном контексту и са релевантним концептима постструктурализма и теорија комплексности који постављају нове перспективе за развијање педагошке теорије и праксе. У раду се истиче трансформација васпитно образовног процеса кроз промену односа игре и учења и реконструисање односа моћи, као окосница савременог васпитања и образовања.

Невена Митранић је похађала интернационалну летњу школу *The contemporary problems of children and childhood in multicultural societies – theory, research, praxis* („Савремени проблеми детета и детињства у мултикултуралним друштвима - теорија, истраживања и пракса“) *– UNESCO, Janusz Korczak Chair at the Maria Grzegorzewska Academy of Special Education* Warsaw, у 2016. години и интернационалну летњу школу *Qualitative Methods* („Квалитативне методе“) *– Radboud Summer School – Radboud University HP* *Nijmegen,* The Netherlans, у 2017. години. Похађала је обуку „Етички стандарди у истраживању“ у организацији *UNICEF* у 2017. години и била је учесник више стручних конференција у области предшколског васпитања и образовања.

Полазећи од исказане темељности у приступу педагошким проблемима као и способности за истраживачки рад Комисија предлаже Изборном већу Филозофског факултета Универзитета у Београду да изабере Невену Митранић у звање АСИСТЕНТА за ужу научну област ПРЕДШКОЛСКА ПЕДАГОГИЈА.

Београд, 10. 1. 2018. год. Чланови комисије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Живка Крњаја, редовни професор Филозофског факултета Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Драгана Павловић Бренеселовић, редовни професор Филозофског факултета Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Јасмина Клеменовић, редовни професор Филозофског факултета Универзитета у Новом Саду